CELEX: C2004/262/94
Language: sk
Date: 2004-10-23 00:00:00
Title: Vec T-329/04: Žaloba podaná dňa 2. augusta 2004: Viasat Broadcasting UK Ltd proti Komisii Európskych spoločenstiev

23.10.2004   
            
            
               SK
            
            
               Úradný vestník Európskej únie
            
            
               C 262/50
            
         Žaloba podaná dňa 2. augusta 2004: Viasat Broadcasting UK Ltd proti Komisii Európskych spoločenstiev
   (Vec T-329/04)
   (2004/C 262/94)
   Jazyk konania: dánčina
   Viasat Broadcasting UK Ltd, so sídlom vo West Dryton (Veľká Británia), v zastúpení: Simon Evers Hjelmborg, advokát, podal 2. augusta 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil konečné rozhodnutie Komisie z 19. mája 2004 v oblasti štátnej pomoci, Vec C 2/2003 (ex NN 22/2002) týkajúcej sa opatrení Dánskeho kráľovstva v prospech TV2/DANMARK v tej časti, ktorá určuje, že poskytnutá pomoc je zlučiteľná so spoločným trhom podľa článku 86 odsek 2 ES;
            
         
               —
            
            
               zaviazal Komisiu nahradiť trovy konania.
            
         Žalobné dôvody a hlavné tvrdenia
   V napadnutom rozhodnutí Komisia schválila pomoc poskytnutú TV2/DANMARK A/S od 1995 do 2002 vo forme prostriedkov plynúcich z licenčných poplatkov a iných opatrení ako zlučiteľnú so spoločným trhom, okrem sumy 628,2 milióna DKK, ktorá podľa názoru Komisie predstavuje protiprávnu pomoc štátu, ktorú je Dánske kráľovstvo povinné žiadať od TV2/DANMARK A/S späť. Žalobca požaduje zrušenie tej časti rozhodnutia, ktorou Komisia vyhlasuje časť pomoci za zlučiteľnú so spoločným trhom.
   Žalobca tvrdí, že hodnotenie Komisie nie je správne v opätovnom posúdení otázky, či sú povinnosti TV2/DANMARK A/S poskytovať služby verejnosti definované dostatočne podrobne, keďže konštatovala, že celá programová škála TV2/DANMARK A/S patrí medzi činnosti poskytovania služieb verejnosti. Práve tento aspekt sťažuje opätovné posúdenie, či Dánsko konalo a naďalej bude konať v súlade s pravidlami hospodárskej súťaže spoločenstva, najmä s článkom 87 odsek 1 ES spolu s článkom 86 odsek 2 ES.
   Žalobca okrem iného poukazuje na skutočnosť, že metóda Komisie, ktorú použila na posúdenie, či pomoc, ktorú skonštatovala v zmysle článku 87 odsek 1 ES, je zlučiteľná so spoločným trhom podľa článku 86 odsek 2 ES, je nesprávna, keďže nezohľadňuje existenciu nepriamej (horizontálnej) štátnej pomoci prostredníctvom krížového subvencovania v rozpore s článkom 87 odsek 1 ES,
   
               —
            
            
               pretože protisúťažné konanie TV2/DANMARK A/S na trhu predaja televíznej reklamy nemôže byť nevyhnutné pre plnenie povinnosti TV2/DANMARK A/S poskytovať služby verejnosti podľa článku 86 odsek2 ES, pričom z tohto dôvodu sa článok 87 odsek1 ES bez výhrady uplatňuje na správanie TV2/DANMARK A/S na obchodných trhoch;
            
         
               —
            
            
               pretože Komisia skúmala iba to, či bola poskytnutá prípadná nadbytočná kompenzácia od štátu (priama vertikálna a zakázaná štátna pomoc) na účely podpory obchodných aktivít, a nie to, či bola poskytnutá od štátu kompenzácia (priama vertikálna a povolená štátna pomoc) na účely získania ekonomických výhod v obchodných aktivitách, ktoré skresľujú hospodársku súťaž;
            
         
               —
            
            
               pretože „stand alone“ test uplatnený Komisiou nie je použiteľný na tento prípad, keďže je založený na porovnaní medzi nákladmi konkurentov TV2/DANMARK A/S (namiesto vlastných nákladov TV2/DANMARK A/S) a príjmami TV2/DANMARK A/S z obchodných aktivít, čím ignoruje možné rozdiely v úrovni efektívnosti, s tým následkom, že test neukazuje úplne, či obchodné aktivity TV2/DANMARK A/S prostredníctvom krížových subvencií získali ekonomickú výhodu skresľujúcu hospodársku súťaž;
            
         
               —
            
            
               pretože ani cenové kritérium, ktoré uplatnila Komisia, nie je použiteľné na tento prípad.